เอกสารแนบ 3

  -----------------------------------------------------------------------
  รายงานคณะกรรมการตรวจสอบ

  -----------------------------------------------------------------------

รายงานคณะกรรมการตรวจสอบ

 คณะกรรมการตรวจสอบ บริษัท ปัญจวัฒนาพพลาสติก จำกัด (มหาชน)
โดยการแต่งตั้งของคณะกรรมการบริษัท ประกอบด้วยกรรมการอิสระ จำนวน 3 ท่าน
  โดยมีรายนามดังนี้

1.  นางสาวจรัญญา แสงสุขดี ประธานกรรมการตรวจสอบ 

2.  ดร.เอกชัย นิตยาเกษตรวัฒน์ กรรมการตรวจสอบ

3.  นายณัฐวุฒิ เขมะโยธิน กรรมการตรวจสอบ

ในปี 2555 คณะกรรมการตรวจสอบได้จัดให้มีการประชุม รวม 5 ครั้ง
กรรมการตรวจสอบทุกคนเข้าร่วมการประชุมทุกครั้ง
และได้รายงานแสดงความเห็นรวมทั้งให้ข้อเสนอแนะอย่างอิสระตามที่พึงจะเป็นเสนอต่อคณะกรรมการบริษัท
คณะกรรมการตรวจสอบได้ปฏิบัติหน้าที่ตามขอบเขตความรับผิดชอบที่ได้รับมอบหมายจากคณะกรรมการบริษัท
พร้อมทั้งมีความเห็นในด้านต่างๆ โดยสรุปดังนี้

1.  ความถูกต้อง ครบถ้วน และเชื่อถือได้ของรายงานทางการเงิน

คณะกรรมการตรวจสอบได้สอบทานงบการเงินรายไตรมาส งบการเงินประจำปี นโยบายบัญชีที่สำคัญ
และการเปิดเผยข้อมูลอย่างเพียงพอ ร่วมกับผู้สอบบัญชี และ คณะกรรมการตรวจสอบมีความเห็นว่า
รายงานทางการเงินของบริษัทได้จัดทำขึ้นตามหลักการบัญชีที่รับรองโดยทั่วไป มีความถูกต้อง
ครบถ้วนและเชื่อถือได้

2.  ความเพียงพอของระบบควบคุมภายใน การตรวจสอบภายใน การบริหารความเสี่ยง

คณะกรรมการตรวจสอบได้อนุมัติแผนตรวจสอบประจำปี
รับทราบรายงานผลการตรวจสอบของสำนักงานตรวจสอบภายใน
และติดตามความคืบหน้าการปรับปรุงแก้ไข รวมทั้งดูแลให้บริษัทมีระบบควบคุมภายในที่เหมาะสม
มีการบริหารความเสี่ยงอย่างเป็นระบบและมีประสิทธิภาพ
ทบทวนนโยบายและการดำเนินงานบริหารความเสี่ยงและผลการปฏิบัติงานในเรื่องการจัดการความเสี่ยง
ซึ่งคณะกรรมการตรวจสอบมีความเห็นว่า
บริษัทได้จัดให้มีและดำรงรักษาไว้ซึ่งระบบการควบคุมภายในที่มีประสิทธิผล มีความเหมาะสม
และเพียงพอ และมีการจัดการความเสี่ยงอย่างเหมาะสม

3.  การปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์และกฎหมายที่เกี่ยวข้องกับธุรกิจของบริษัท

คณะกรรมการตรวจสอบได้สอบทานการปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย และกฎหมายที่เกี่ยวข้องกับธุรกิจของบริษัท
คณะกรรมการตรวจสอบมีความเห็นว่า จากการสอบทานการปฏิบัติตามกฎหมายต่างๆ ไม่พบว่า
มีการฝ่าฝืนหรือไม่ปฏิบัติตามที่เป็นสาระสำคัญ

4.  ความเหมาะสมของผู้สอบบัญชี การพิจารณา คัดเลือก และเสนอแต่งตั้งผู้สอบบัญชี

คณะกรรมการตรวจสอบได้ประชุมร่วมกับผู้สอบบัญชีโดยไม่มีฝ่ายจัดการเข้าร่วม จำนวน 1 ครั้ง
เพื่อขอความเห็นจากผู้สอบบัญชีในเรื่องของการปฏิบัติงานและการประสานงานร่วมกับฝ่ายจัดการที่เกี่ยวข้อง
และได้ประเมินความเป็นอิสระและผลการปฏิบัติงานสำหรับปี 2555
ผลการปฏิบัติงานโดยรวมอยู่ในระดับที่น่าพอใจ

ในส่วนของการพิจารณาคัดเลือกผู้สอบบัญชีและกำหนดค่าตอบแทนที่เหมาะสมประจำปี 2556
คณะกรรมการตรวจสอบได้พิจารณา
จากการประเมินความเป็นอิสระและผลการปฏิบัติงานของผู้สอบบัญชีเห็นสมควรให้เสนอต่อคณะกรรมการบริษัทเพื่อขออนุมัติต่อที่ประชุมผู้ถือหุ้นให้แต่งตั้ง

1.  นายธนะวุฒิ  พิบูลย์สวัสดิ์ ผู้สอบบัญชีรับอนุญาตเลขที่ 6699 และ/หรือ

2.  นายพจน์ อัศวสันติชัย ผู้สอบบัญชีรับอนุญาตเลขที่ 4891 และ/หรือ

3.  นางสาวสุลสิต อาดสว่าง ผู้สอบบัญชีรับอนุญาตเลขที่ 7517

แห่งบริษัท สอบบัญชีธรรมนิติ จำกัด เป็นผู้สอบบัญชีของบริษัทและบริษัทย่อยประจำปี 2556
และกำหนดค่าตอบแทนในการสอบบัญชีประจำปี 2556
สำหรับการตรวจสอบงบการเงินเฉพาะกิจการและงบการเงินรวมประจำปี
การตรวจสอบงบการเงินบริษัทย่อย และการสอบทานงบการเงินดังกล่าวรายไตรมาส
โดยรวมค่าตรวจสอบและรับรองการปฏิบัติตามเงื่อนไขของบัตรส่งเสริมการลงทุน (BOI)
เป็นจำนวนเงินไม่เกิน 1,670,000 บาท
กรณีมีการตรวจสอบและรับรองการปฏิบัติตามเงื่อนไขของบัตรส่งเสริมการลงทุน (BOI)
ค่าตรวจสอบบัตรละ 40,000 บาท ทั้งนี้ไม่รวมค่าใช้จ่ายอื่น เช่น
ค่าพาหนะเดินทางปฏิบัติงานต่างจังหวัด เป็นต้น

5.  รายการที่อาจมีความขัดแย้งทางผลประโยชน์

คณะกรรมการตรวจสอบได้พิจารณาและให้ความเห็นว่า
การเข้าทำรายการที่อาจมีความขัดแย้งทางผลประโยชน์มีความสมเหตุสมผล
สำหรับรายการธุรกิจปกติหรือสนับสนุนธุรกิจปกติเป็นรายการที่มีเงื่อนไขการค้าโดยทั่วไป
เป็นไปตามหลักการที่อนุมัติโดยคณะกรรมการบริษัท
ส่วนธุรกรรมระหว่างกันที่มิใช่ธุรกิจปกติหรือที่สนับสนุนธุรกิจปกติ
ได้มีการปฏิบัติตามข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์และตลาดหลักทรัพย์แห่งประเทศไทย
มีการเปิดเผยข้อมูลของรายการเหล่านี้ไว้ในหมายเหตุประกอบงบการเงินระหว่างกาลและงบการเงินประจำปี

6.  การปฏิบัติหน้าที่ตามกฎบัตรคณะกรรมการตรวจสอบ

คณะกรรมการตรวจสอบ
ได้ปฎิบัติหน้าที่ตามที่ได้รับมอบหมายอย่างครบถ้วนและมีความเป็นอิสระไม่มีข้อจำกัดในการรับทราบข้อมูล
และได้ทบทวนกฎบัตรคณะกรรมการตรวจสอบ
เพื่อให้มั่นใจว่ามีการกำหนดขอบเขตหน้าที่การปฏิบัติงานครบถ้วนตามที่คณะกรรมการบริษัทได้มอบหมายอย่างมีประสิทธิภาพ
เป็นไปตามหลักการกำกับดูแลกิจการที่ดี []

+---------------------------+------------------------------------------+
|                           | ------                                   |
|                           | ---------------------------------------- |
|                           |                                          |
|                           | (นางสาวจรัญญา แสงสุขดี)                     |
|                           |                                          |
|                           | ประธานกรรมการตรวจสอบ                     |
+---------------------------+------------------------------------------+